CELEX: 32021R1383
Language: bg
Date: 2021-06-15 00:00:00
Title: Делегиран регламент (ЕС) 2021/1383 на Комисията от 15 юни 2021 година за изменение на Делегиран регламент (ЕС) 2018/990 по отношение на изискванията за активите, получавани от фондовете на паричния пазар по обратни репо споразумения (текст от значение за ЕИП)

23.8.2021   
               
               
                  BG
               
               
                  Официален вестник на Европейския съюз
               
               
                  L 298/1
               
            
         ДЕЛЕГИРАН РЕГЛАМЕНТ (ЕС) 2021/1383 НА КОМИСИЯТА
         от 15 юни 2021 година
         за изменение на Делегиран регламент (ЕС) 2018/990 по отношение на изискванията за активите, получавани от фондовете на паричния пазар по обратни репо споразумения
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2017/1131 на Европейския парламент и на Съвета от 14 юни 2017 г. относно фондовете на паричния пазар (1), и по-специално член 15, параграф 7 от него,
         като има предвид, че:
         
                     (1)
                  
                  
                     По силата на член 2 от Делегиран регламент (ЕС) 2018/990 на Комисията (2) допустимите инвестиции в обратни репо споразумения от страна на управителите на фондове на паричния пазар подлежат на допълнителни качествени и количествени изисквания, в т.ч. специфична корекция на стойността на даден актив (процентно намаление). Тези изисквания обаче не се прилагат за сделките, сключвани с установени в Съюза или обхванати от решение за еквивалентност кредитни институции, инвестиционни посредници и застрахователни дружества. В член 2, параграф 6, букви а), б) и в) от Делегиран регламент (ЕС) 2018/990 е посочена съответната нормативна уредба за всяка от тези финансови институции.
                  
               
                     (2)
                  
                  
                     С цел тези освобождавания да се прилагат само когато за съответните трети държави са приети решения за еквивалентност и с оглед на правната сигурност при приложимата процедура за еквивалентност е необходимо да се уточнят съответните разпоредби, въз основа на които трябва да се приемат решения за еквивалентност, за да могат тези освобождавания да се прилагат. Поради това е необходимо да се уточнят съответните процедури за определяне на еквивалентността на третата държава, в която тези субекти са установени.
                  
               
                     (3)
                  
                  
                     Поради това Делегиран регламент (ЕС) 2018/990 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            
               1.   В член 2, параграф 6 от Делегиран регламент (ЕС) 2018/990 букви а), б) и в) се заменят със следното:
               
                           „а)
                        
                        
                           кредитна институция, която подлежи на надзор по силата на Директива 2013/36/ЕС на Европейския парламент и на Съвета (*1), или кредитна институция, лицензирана в трета държава, за която по силата на член 114, параграф 7 от Регламент (ЕС) № 575/2013 е било прието решение за еквивалентност;
                        
                     
                           б)
                        
                        
                           инвестиционен посредник, който подлежи на надзор по силата на Директива 2014/65/ЕС на Европейския парламент и на Съвета (*2), или инвестиционен посредник, лицензиран в трета държава, за която по силата на член 47 от Регламент (ЕС) № 600/2014 е било прието решение за еквивалентност;
                        
                     
                           в)
                        
                        
                           застрахователно дружество, което подлежи на надзор по силата на Директива 2009/138/ЕО на Европейския парламент и на Съвета (*3), или застрахователно дружество, лицензирано в трета държава, за която по силата на член 260 от същата директива е било прието решение за еквивалентност;
                        
                     
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 15 юни 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 169, 30.6.2017 г., стр. 8.
         
            (2)  Делегиран регламент (ЕС) 2018/990 на Комисията от 10 април 2018 г. за изменение и допълнение на Регламент (ЕС) 2017/1131 на Европейския парламент и на Съвета по отношение на опростените, прозрачни и стандартизирани (ОПС) секюритизации и обезпечените с активи търговски ценни книжа, изискванията към активите, получени в рамките на обратни репо споразумения, и методиките за оценка на кредитното качество (ОВ L 177, 13.7.2018 г., стр. 1).